สุพรรณบุรี เปิดฤดูกาลท่องเที่ยว ชมทุ่งทานตะวัน ที่เมืองโบราณอู่ทอง
สุพรรณบุรี เปิดฤดูกาลท่องเที่ยว ชมทุ่งทานตะวัน ที่เมืองโบราณอู่ทอง        ที่ทุ่งทานตะวัน“ไร่วนกิจสัมพันธ์” อยู่ติดกับหมู่บ้านสุวรรณภูมิ เมืองโบราณอู่ทอง วัดเขาทำเทียม หน้าผาแกะสลักพระใหญ่ พระพุทธปุษยคีรีศรีสุวรรณภูมิ พระพุทธรูปแกะสลักหน้าผา นักท่องเที่ยวต่างชมทุ่งทานตะวัน ที่กำลังออกดอกสีเหลืองอร่ามบานสะพรั่ง ถือเป็นการเปิดฤดูกาลท่องเที่ยวที่ธรรมชาติ แลนด์มาร์คแห่งใหม่ของ อำเภออู่ทอง จังหวัดสุพรรณบุรี นักท่องเที่ยวต่างถ่ายภาพเชลฟี่ เก็บภาพไว้เป็นที่ระลึกกันอย่างคึกคัก        นายสมนึก ปทุมสูติ  กำนันตำบลจระเข้สามพัน อำเภออู่ทอง จังหวัดสุพรรณบุรี เล่าว่า ได้รับการสนับสนุนพื้นที่จาก นายวินัย วนกิจสัมพันธ์ ประธานกลุ่มโรงโม่หิน อำเภออู่ทอง จังหวัดสุพรรณบุรี โดยพื้นที่ทั้งหมดราว 100 ไร่ มอบให้มูลนิธิสุวรรณภูมิ 20 ไร่ เพื่อจัดสร้าง “หมู่บ้านสุวรรณภูมิ” แบ่งปลูกปอเทือง 40 ไร่ และอีก 40 ไร่ กลุ่มอนุรักษ์ป่าชุมชนร่วมกับคณะกรรมการกลุ่มโรงโม่หิน ได้ช่วยกันเนรมิตให้เป็นทุ่งทานตะวัน เพื่อให้เป็นแหล่งท่องเที่ยวทางธรรมชาติที่สวยงาม โดยทุ่งทานตะวันแปลงนี้ เป็นทุ่งทานตะวันแปลงใหญ่ กำลังออกดอกรับแสงแดดยามเช้าและลมเย็นๆ หรือช่วงเย็นๆ จะได้ชมทุ่งทานตะวัน แล้วจะได้ชมแสงพระอาทิตย์ตกด้านหลังภูเขาที่มีความสวยงาม        ขณะที่นักท่องเที่ยวต่างชื่นชมและชื่นชอบ ดอกทานตะวันออกดอกสะพรั่งเหลืองอร่ามสวยงามเต็มท้องทุ่งอย่างต่อเนื่อง ชนิดที่เรียกได้ว่าสุดลูกหูลูกตา ถือเป็นแหล่งท่องเที่ยวเชิงเกษตร ที่ส่งเสริมฤดูการท่องเที่ยว ซึ่งไม่ผิดหวังที่จะเดินทางมาเที่ยวชมทุ่งทานตะวันแห่งนี้        สำหรับ “หมู่บ้านสุวรรณภูมิ” ทุกปีจะจัดงานแสดงชาติพันธุ์ 5 ชาติ ประกอบไปด้วย ลาวครั่ง ลาวเวียง ไทยทรงดำ ไทยจีน และไทยพื้นถิ่น ทุ่งทานตะวันจะเป็นแหล่งท่องเที่ยวที่สวยงามมาก ปัจจุบันมีนักท่องเที่ยว ที่มากราบไหว้ขอพรพระพุทธปุษยคีรีศรีสุวรรณภูมิ แกะสลักพระใหญ่ หน้าผาวัดเขาทำเทียม นักท่องเที่ยวสามารถขับรถเลยมาเที่ยวชมทุ่งทานตะวันได้ ช่วงเย็นๆ มีชาวบ้านในพื้นที่จะมาปั่นจักรยานและวิ่งออกกำลังกาย รับอากาศบริสุทธิ์เพื่อสุขภาพ ชมทิวทัศน์ที่สวยงามตลอดเส้นทาง แล้วยังจะได้ความสดชื่นจากการชมความงามของดอกทานตะวันที่กำลังบานสะพรั่ง         ขอเชิญชวนนักท่องเที่ยวเดินทางมาเยี่ยมชมได้ทุกวัน โดยเปิดให้เข้าชมดอกทานตะวันมาถ่ายภาพเซลฟี่กันได้ ฟรี ไม่เสียค่าเข้าชม ได้ตั้งแต่ เวลา 8.00 น.จนถึง 18.00 น. ติดต่อสอบถามรายละเอียดได้ที่นายสมนึก ปทุมสูติ กำนันตำบลจระเข้สามพัน อำเภออู่ทอง จังหวัดสุพรรณบุรี โทร.089-888-6786#สุพรรณบุรี #เปิดฤดูกาลท่องเที่ยว #สำนักข่าว กรมประชาสัมพันธ์ #NNT #ILOVETHAILAND